
Hátonúszó poloska (Notonecta glauca) halivadékokban okozott kártételének vizsgálata

Kulcsszavak: Ízeltlábú; Afrikai harcsa; labor körülmények; halivadék pusztítás; növekedésbeni elváltozás
A halastavi termelés számos akadályozó tényezővel néz szembe. Ezek közül egyik számottevő tényező a vízben élő ízeltlábúak károsítása. Ezen a csoporton belül a hátonúszó poloskák (Notonectidae) nemének tagjai jelentős károkozásra képesek az ivadéknevelés során. Közvetlen károsítsuk a hallárvák sebesülését vagy elhullását okozza, közvetett károsításuk pedig a halak táplálékául szolgáló szervezetek elfogyasztását jelenti.
Kísérletemben arra szerettem volna választ kapni, hogy milyen mértékű halivadék pusztításra képesek a hanyattúszó poloskák, illetve a frissen kelt hallárvákban milyen fejlődés és növekedésbeni elváltozást mutatkozik a poloskák jelenlétében. Modell állataimnak a közönséges hanyattúszó poloskát (Notonecta glauca) és az afrikai harcsát (Clarias gariepinus) választottam.
 A kísérletet labor körülmények között végeztem, egy, a zebradániók számára kialakított rendszerben. A kísérlet 24 edényben zajlott 8-szoros ismétlésben. 3 csoportot vizsgáltunk a kísérlet ideje alatt, ezek voltak a kontroll-, a nimfa stádiumú-, és az imágó stádiumú poloskás csoportok. Minden csoportba 30-30 frissen kikelt afrikai harcsa lárva került. A három napos kísérlet során háromszor történt adatgyűjtés felvételek formájában, ahol a megmaradt harcsalárvák számát jegyeztük fel, illetve az utolsó mérés alkalmával fénymikroszkópos felvételekből az ivadékok teljes testhosszát is megmértük.
A kísérlet során szerzett adatok azt mutatták, hogy alternatív táplálék hiányában a hanyattúszó poloskák kártétele igencsak drasztikus, főleg a nimfa stádiumú egyedek esetében, ahol egyes edényekben nullára csökkentették a kezdetben 30 lárvából álló halcsoportot. Az imágó stádiumúak harmadolták az elhelyezett halivadék csoportot. Kimutatható volt továbbá, hogy a növekedésben is visszamaradtak azok az lárvák, amelyek poloskák jelenlétében nevelkedtek, és egyedfejlődésük is lassabban zajlott.
Ez a kísérlet csak egy előzetes kísérlet volt, Érdemes lenne folytatni a vizsgálatot tavi körülmények között, ketreces tartásrendszerben más halfajok bevonásával. Ilyen fajok a ponty, csuka és süllő. A poloskák kártételének pontos ismerete mellett lehet eldönteni a védekezési stratégiát, esetleg új módszerek kidolgozását megkezdeni.



